Poemas-kaptein, nog twee geskors oor twietsPablo Matera. Foto: Charly Triballeau/AFP. Onder Pablo Matera se leiding het Argentinië vir die eerste keer in 30 probeerslae met die All Blacks afgereken toe hulle die Nieu-Seelanders met 25 -15 in Sydney ore aangesit het. Ja, Nicolás Sánchez het al sy span se punte aangeteken, maar Matera verdien ook lof vir die wyse waarop hy sy span op die veld aangevoer het. Maar waar die Poemas-kaptein toe op die kruin van die golf gery het, is hy nou van sy kapteinskap gestroop en saam met Guido Petti (slot) en Santiago Socino (haker) deur die Argentynse rugby-unie geskors. Die rede: Twitter-inskrywings wat tussen 2011 en 2013 gemaak is. Daar word berig dat die 27-jarige Matera, wat sedertdien die inskrywings verwyder het, destyds onder meer geskryf het dat hy met sy voertuig oor swart mense sal ry, terwyl hy ook negatiewe kommentaar oor die inwoners van Paraguay en Bolivia gelewer het. “Ons verwerp ten sterkste die diskriminerende en xenofobiese kommentaar wat deur lede van die Poemas-groep op sosiale media gemaak is,” het die Argentynse rugby-unie in ’n verklaring gesê. Op sy beurt het Petti glo na sy huishulp as ’n primaat verwys, terwyl hy gesê het dat swart mense selfone en beursies steel. Matera het intussen om verskoning vir sy destydse optrede op Instagram gemaak. “Ek vra om verskoning vir almal wat aanstoot geneem het deur die barbaarse dinge wat ek geskryf het. In daardie oomblik het ek nooit gedink dat ek die Argentynse rugbykaptein sou word nie en ek moet nou verantwoording doen vir wat ek nege jaar gelede gesê het,” het Matera gesê. Petti het in ’n verklaring gesê dat die inskrywings nie die persoon verteenwoordig wat hy vandag is nie. Die Twitter-inskrywings het weer hul verskyning gemaak nadat die Poemas kritiek verduur het omdat die span nie genoeg hulde aan Diego Maradona tydens hul afgelope wedstryd teen die All Blacks gebring het nie. Volgens die Argentynse rugby-unie is dit onaanvaarbaar dat enigiemand wat hulself skuldig maak aan sulke kommentaar vir die nasionale span uitdraf.